Врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 111 став 1од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Македонско здружение за заштита при работа, поднесена преку Петар Наумовски, в.д. Претседател, против Министерството за труд и социјална работа, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на 29.07.2022 година, го донесе следното

**Р Е Ш Е Н И Е**

1. Жалбата изјавена од Македонско здружение за заштита при работа, поднесена преку Петар Наумовски, в.д. Претседател, против Министерството за труд и социјална работа, заведена во Агенцијата под бр.08-199 на 22.07.2022 година, по предметот Барање за пристап до информации од јавен карактер, **СЕ УВАЖУВА**.

**2.** **СЕ НАЛОЖУВА** на Имателот на информации, да постапи по Барањето на Барателот, согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Македонско здружение за заштита при работа, преку Петар Наумовски, в.д. Претседател, како што е наведено во Жалбата на 13.06.2022 година поднело Барање за пристап до информации од јавен карактер до Министерството за труд и социјална работа, со кое побарало по е-маил да му се достави електронски запис од следните информации:

“1. Дали Министерството има ангажирано Советник за прашања од областа на безбедност и здравје при работа?

Доколку одговорот на правото прашање е позитивен, потребни ни се следните поврзани информации:

* 1. Каде и кога беше објавен огласот за ангажирање на Советник/Консултант за прашања од областа на безбедност и здравје при работа?
	2. Кои беа критериумите за избор Советник/Консултант за прашања од областа на безбедност и здравје при работа?
	3. За кој временски период е ангажиран избраниот кандидат?
	4. Кои обврски ги има ангажираниот Советник/Консултант за прашања од областа на безбедност и здравје при работа? Што треба да испорача до МТСП?
	5. За колкав хонорар е ангажиран Советникот/Консултант за прашања по безбедност и здравје при работа?
1. Каде се објавуваат и споделуваат информации за избор на лицето, права, обврски и задачи на советникот, контакт информации на избраното со цел споделување на прашања, проблеми и идеи од страна на стручната јавност во наведената област?“.

**Имателот на информации во врска со ова Барање не постапил, ниту донел управен** **акт**, поради што Барателот на информации до Агенцијата достави Жалба, заведена во Агенцијата под бр.08-199 на 22.07.2022 година.

Агенцијата со електронски допис бр.08-199 од 25.07.2022 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_\_\_\_\_2022 година, под бр.08-199.

 **Директор,**

 **Пламенка Бојчева**